Ix-xbieha tal-ħżiem Dan qalli l-Mulej: "Mur u ixtri ħżiem tal-għażel għal qaddek, u dawru ma' ġenbejk bla ma xxarrbu bl-ilma." U jien mort nixtri l-ħżiem bħalma qalli l-Mulej, u dawwartu ma' ġenbejja. Għat-tieni darba kellimni l-Mulej u qalli: "Aqbad il-ħżiem li xtrajt, li hemm ma' ġenbejk; qum, mur ħdejn ix-xmara Ewfrat, u aħbih hemm f'xaqq ta' blata." U jien mort ħbejtu ħdejn l-Ewfrat, kif qalli l-Mulej. Wara ħafna żmien il-Mulej raġa' kellimni u qalli: "Qum, mur ħdejn l-Ewfrat, u ħu minn hemm il-ħżiem li jien ikkmandajtek taħbi hemm." U mort ħdejn l-Ewfrat, ħaffirt, u ġbart il-ħżiem minn fejn kont ħbejtu. U l-ħżiem sibtu mherri u ma jiswa għal xejn. U l-Mulej raġa' kellimni u qalli. "Dan jgħid il-Mulej: Hekk inxejjen il-kburija ta' Ġuda u l-kburija bla qjies ta' Ġerusalemm. Dan il-poplu ħażin, li ma jridx jisma' kliemi, li jrid bilfors jimxi mal-ebusija ta' qalbu, u mar jaqdi allat oħra u nxteħet wiċċu fl-art quddiemhom, dan il-poplu jiġrilu bħal dan il-ħżiem li ma jiswa għal xejn. Għax bħalma bniedem jorbot il-ħżiem ma' ġenbejh, hekk jien irbatt miegħi d-dar kollha ta' Iżrael, u d-dar kollha ta' Ġuda, jgħid il-Mulej, biex tkun għalija poplu, isem, foħrija, sebħ; imma ma semgħux." Ix-xbieha tal-ġarra "U int għidilhom ukoll dan il-kliem: 'Dan jgħid il-Mulej Alla ta' Iżrael: Kull ġarra timtela bl-inbid.' U huma jweġbuk: 'Ma nafux li kull ġarra timtela bl-inbid?' U int tweġibhom: 'Dan jgħid il-Mulej: Arawni, se nimla bis-sokor in-nies kollha li jgħammru f'din l-art, u s-slaten li qegħdin fuq it-tron ta' David u l-qassisin u l-profeti, u n-nies kollha ta' Ġerusalemm. Inħabbathom il-wieħed mal-ieħor, il-missirijiet mal-ulied, u nkissirhom f'salt wieħed, oraklu tal-Mulej, ma nitħassarhomx, ma nħossx għalihom, ma nħennx għalihom hekk li ma neqridhomx.' " Sejħa għall-indiema Isimgħu u agħtu widen, la titkabbrux, għax il-Mulej tkellem. Agħtu glorja lill-Mulej, qabel ma jidlam u qabel ma jitfixklu riġlejkom fuq il-muntanji bejn dawl u dlam. Intom tistennew id-dawl, imma hu jibdlu fis-swied, sa ma jagħmlu dlam. Jekk intom ma tisimgħux, nibki mqar bil-moħbi minħabba kburitkom. Għajnejnna jiddemmgħu u jxerrdu d-dmugħ, għax eżiljaw il-merħla tal-Mulej. Tehdid ta' eżilju Għid lis-sultan u lir-reġina-omm: "Inżlu u oqogħdu 'l isfel, għax waqgħet minn fuq raskom, il-kuruna tal-glorja tagħkom." L-ibliet ta' Nofsinhar magħluqa, ma hemmx min jiftaħ. Ġuda kollu eżiljat, eżiljat għalkollox. L-għajb ta' Ġerusalemm Għollu għajnejkom u araw min ġej mit-Tramuntana. Fejn hi l-merħla li ngħatat lilek, in-nagħaġ sbieħ tiegħek? Xi tgħid meta jqegħdulek fuqek b'ħakkiema, dawk li int stess darrejt għal miegħek? Ma jaqbdekx uġigħ ta' mara fil-ħlas? Int tgħid f'qalbek: 'Għaliex ġrali dan?" Minħabba l-kobor tal-ħażen tiegħek, refgħulek djulek u għarqbejk kixfulek. Jaqaw ibiddel ġildu l-Kusi; jew il-ljupard tbajjietu? Daqshekk ieħor tistgħu tagħmlu t-tajjeb, mdorrijin kif intom fil-ħażen. Inxerridhom bħall-karfa imtajra mir-riħ tad-deżert. Din hi xortik, is-sehem li jmissek minni, oraklu tal-Mulej. Għax inti nsejtni, u ttamajt fil-gideb. U jien ukoll nerfagħlek djulek fuq wiċċek, biex b'hekk għawarek jidher. Jien rajt qżiżijietek: l-adulterji u t-tnegħim tiegħek, l-għajb taż-żina tiegħek fuq l-għoljiet fil-beraħ. Gwaj għalik Ġerusalemm! Ma titnaddaf qatt! Kemm se ddum hekk?